“Nyɛtswaa Maŋtsɛ lɛ kɛ Maŋtsɛyeli lɛ he Adafi!”\nKANEMƆ YƐ Afrikaans Albania Amharic Arabic Armenia Armenia (West) Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Blɔfo Boulou Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatia Czech Dangme Denmark Douala Dutch Efik Estonia Ewe Fiji Finland Fon French Ga Georgia Germany Guarani Gujarat Gun Haitian Creole Hausa Hebri Hela Hiligaynon Hindi Hiri Motu Hungary Ibanag Iceland Igbo Iloko India Mumuii Awiemɔ Indonesia Isoko Italia Japan Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lingala Lithuania Luganda Lunda Luo Luvale Macedonia Malagasy Malay Malayalam Mambwe-Lungu Marathi Maya Mbunda Mingrelian Mongolia Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norway Nzema Okpe Oromo Ossetia Otetela Pangasinan Papiamento (Curaçao) Persia Pidgin (Cameroon) Poland Portuguese (Brazil) Punjabi Quechua (Bolivia) Romania Russia Samoa Sango Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenia Solomon Islands Pidgin Spania Sranantongo Swahili Swahili (Congo) Swati Sweden Tagalog Tajiki Tamil Tatar Telugu Tetun Dili Thailand Tigrinya Tiv Tok Pisin Tonga Tshiluba Tsonga Turkey Turkmen Tuvalu Twi Tzotzil Ukrain Urhobo Uzbek Venda Vietnam Waray-Waray Welsh Wolaita Xhosa Yoruba Zande Zapotec (Isthmus) Zulu\nSOHAA leebi ko yɛ September 1922 lɛ, mɛi 8,000 bua amɛhe naa yɛ asa agbo ko nɔ. Latsa bɔi mɛi tsaa. Sɛinɔtalɔ lɛ tswa adafi akɛ kpee lɛ fã ni ashɛ nɔ lɛ he miihia waa. Ehã mɛi ni yɔɔ asa lɛ nɔ lɛ le akɛ, amɛbaanyɛ amɛje kpo kɛ́ amɛmiisumɔ, shi kɛ́ amɛje kpo lɛ, ahãŋ amɛba mli dɔŋŋ.\nAlá lalai kɛje nifeemɔ lɛ shishi, ni no sɛɛ lɛ, Joseph F. Rutherford yadamɔ wiemɔ okpɔlɔ lɛ sɛɛ. Toibolɔi lɛ ateŋ mɛi babaoo ta shi jogbaŋŋ koni amɛbo nɔ ni eyɔɔ kɛɛmɔ lɛ toi. Mɛi fioo komɛi nyiɛ kɛtee kɛba yɛ asa lɛ nɔ koni kɔɔyɔɔ ashwie amɛhe fioo. Shi Nyɛminuu Rutherford kɛɛ amɛ fɛɛ akɛ amɛbatara shi ni amɛbo wiemɔ lɛ toi. Kɛkɛ ni ebɔi wiemɔ lɛ hãmɔ, ni eeenyɛ efee akɛ toibolɔi lɛ ajwɛŋmɔ eyaaa mama agbo ni akota lɛ fɛfɛo ni tsotsoro shi yɛ eyiteŋgbɛ lɛ nɔ.\nWiemɔ ni Nyɛminuu Rutherford hã nakai gbi lɛ yitso ji, “Ŋwɛi maŋtsɛyeli lɛ ebɛŋkɛ kpaakpa.” Ekɛ aaafee ŋmɛlɛtswaa kome kɛ fã tsɔɔ bɔ ni gbalɔi ni hi shi yɛ blema lɛ fee ekãa ni amɛhã mɛi le akɛ Maŋtsɛyeli lɛ miiba. Egbee ni wa lɛ hoso asa lɛ fɛɛ. Be ni eshɛ ewiemɔ lɛ naagbee gbɛ lɛ, ebi akɛ: “Ani nyɛheɔ nyɛyeɔ akɛ anunyam Maŋtsɛ lɛ eje enɔyeli lɛ shishi?” Toibolɔi lɛ kɛ gbee ni wa here nɔ akɛ: “Hɛɛ!”\nNyɛminuu Rutherford tsa nɔ akɛ: “Belɛ nyɛyaa sɔɔmɔ lɛ nɔ, O nyɛ ŋwɛi flooflo Nyɔŋmɔ lɛ bii! Naa, Maŋtsɛ lɛ miiye nɔ! Nyɛji enajiaŋdamɔlɔi sanejajelɔi. No hewɔ lɛ, nyɛtswaa, nyɛtswaa, nyɛtswaa Maŋtsɛ lɛ kɛ Maŋtsɛyeli lɛ he adafi.”\nBe ni naagbee “nyɛtswaa” lɛ je enaa nɔŋŋ kɛkɛ ni afɛne mama lɛ ni akota lɛ fɛfɛo yɛ eyiteŋgbɛ lɛ. Nɔ ni aŋma yɛ mama lɛ nɔ ji: “Nyɛtswaa Maŋtsɛ lɛ kɛ Maŋtsɛyeli lɛ he Adafi.”\nNyɛmimɛi komɛi ni ye nifeemɔ nɛɛ he odase lɛ tsɔɔ nɔ ni ba yɛ no sɛɛ. Ray Bopp wie akɛ: “Toibolɔi lɛ amli fili amɛ waa.” Anna Gardner kɛɛ “dɛ̃tswaa lɛ naa wa aahu akɛ, mplaŋi ni yɔɔ tsũ lɛ yiteŋ lɛ hoso.” Fred Twarosh wie akɛ: “Toibolɔi lɛ fɛɛ te shi amɛdamɔ shi shi kome.” Evangelos Scouffas kɛɛ: “Etamɔ nɔ ni hewalɛ ko ni naa wa waa efã wɔ kɛje wɔsɛii lɛ anɔ. Wɔte shi wɔdamɔ shi ni wɔhiŋmɛiiaŋ kpala nu.”\nMɛi ni ba kpee nɛɛ shishi lɛ ateŋ mɛi pii miishiɛ Maŋtsɛyeli lɛ he sane kpakpa lɛ momo. Kɛ̃lɛ, wiemɔ lɛ kanya Biblia Kaselɔi lɛ ní amɛkɛ hewalɛ hee atsu shiɛmɔ nitsumɔ lɛ. Ethel Bennecoff wie akɛ: “Wɔshiɛ kɛ ekãa hee ko, ejaakɛ suɔmɔ eyi wɔtsuiŋ obɔ.” Be ni afee kpee nɛɛ lɛ, no mli lɛ, Odessa Tuck eye afii 18, shi etswa efai shi akɛ ekɛ ehe baahã. Ewie akɛ: “Mileee he ni maya, bɔ ni nibii baaya lɛ ahã, loo nɔ ni matsu. Nɔ pɛ ni mishwe akɛ mafee ji, ni makase Yesaia, mɔ ni wie akɛ: ‘Naa mi, tsu mi!’ lɛ.” (Yes. 6:8) Ralph Leffler wie akɛ: “Nakai gbi ni sa kadimɔ lɛ, ji gbi ni kɛ́ makɛɛ lɛ, aje Maŋtsɛyeli lɛ he adafi ni ŋmɛnɛ lɛ atswaa yɛ je lɛŋ he fɛɛ he lɛ shishi.”\nEbɛ naakpɛɛ mɔ akɛ kpee wulu nɛɛ ni afee yɛ Cedar Point, Ohio, yɛ afi 1922 lɛ fata nifeemɔi ni sa kadimɔ waa yɛ Nyɔŋmɔ webii ni yɔɔ ŋmɛnɛ lɛ ayinɔsane mli lɛ ahe! Nyɛminuu George Gangas wie akɛ: “Nakai kpee lɛ hã mitswa mifai shi akɛ mihãŋ kpee wulu kome po aho mihe.” Ni kɛyashi egbo lɛ, ekaiii kpee wulu kome po ni eyaaa. Nyɛmiyoo Julia Wilcox hu wie akɛ: “Be fɛɛ be ni abaawie Cedar Point afi 1922 lɛ he yɛ wɔwoji lɛ amli lɛ, mimii shɛɔ mihe pam, ni mikɛɔ Yehowa akɛ, ‘Yehowa, oyiwaladɔŋŋ akɛ oŋmɛ mi gbɛ ni mitee kpee nɛɛ.’”\nEkolɛ, bo hu okaiɔ kpee wulu ko ni otee ni hã omii shɛ ohe waa, oná ekãa hee ko, ni suɔmɔ ni oyɔɔ kɛhã Nyɔŋmɔ Ofe lɛ kɛ mɔ ni ehala akɛ Maŋtsɛ lɛ mli wa. Ŋwanejee ko bɛ he akɛ, be fɛɛ be ni obaajwɛŋ kpeei ni tamɔ nɛkɛ lɛ anɔ lɛ, bo hu otsui tsirɛɔ bo ni okɛɔ Yehowa akɛ, “Yehowa, oyiwaladɔŋŋ akɛ oŋmɛ mi gbɛ ni mitee kpee nɛɛ.”\nNakai Okadii Ni Mɔ Ko Mɔ Ko Nuuu Shishi Lɛ\nMɛi na okadi ni ji “ADV” lɛ yɛ he fɛɛ he. (Blɔfo wiemɔ ni atsɔɔ shishi akɛ, “nyɛtswaa he adafi” lɛ jeɔ shishi “adv.”) Amɛna eko yɛ tsei ahe, tsũi ahe, kɛ kpee lɛ he gbɛjianɔtoo wolo lɛ nɔ po! Mɔ fɛɛ mɔ wie he, ni amɛshwe waa akɛ amɛnu shishi. *\n“Akɛ kaadi yɛji ni akɛ pɛnte diŋ eŋma ADV agboi agboi yɛ nɔ tsotsoro tsei ni mamɔ shi jaŋŋ lɛ kɛ shinaatsei lɛ ahe. Wɔbi nɔ ni okadii lɛ tsɔɔ lɛ, shi mɔ fɛɛ mɔ kɛɛ eleee, mɛi ni ekolɛ amɛle lɛ po kɛɛ amɛleee.”—Edith Brenisen.\n^ kk. 14 Nɔ ko yɛ lolo ni wɔnuuu shishi yɛ okadii nɛɛ ahe. Kɛbashi ŋmɛnɛ lɛ, wɔbɛ amɛhe mfoniri kome po yɛ wɔnibii amli.\nAhã Nyɛmimɛi Komɛi Asɔlemɔ Hetoo\nNyɛminuu Arthur Claus kɛ eŋa Nellie yashɛ kpee lɛ shishi mra koni amɛná he ko kpakpa amɛta. Arthur wie akɛ: “No mli lɛ, mika mitoi miibo nɔ fɛɛ nɔ ni awieɔ lɛ toi jogbaŋŋ.” Shi trukaa lɛ, emusu la lɛ. Ekɛ ehiɛ tsɔɔ shinaa lɛ naa gbɛ. Ya ni eyaa lɛ eŋɔɔɔ enaa kwraa, ejaakɛ ele akɛ kɛ́ eje kpo lɛ, ahãŋ eba mli dɔŋŋ. Mɛi ni hereɔ mɛi lɛ ateŋ mɔ kome bi lɛ akɛ, “Nɛkɛ beiaŋ ajeɔ kpo?” Shi Arthur pɛ le nɔ ni feɔ lɛ.\nBe ni eku esɛɛ lɛ, enu ni aatswa dɛ̃ waa yɛ tsũ lɛ mli. No hewɔ lɛ, ekwɛ kɛji ebaaná he ko yɛ agbo lɛ naa ni kɛ́ edamɔ lɛ ebaanu nɔ ni yaa nɔ yɛ tsũ lɛ mli. Ehiɛ taomɔ ni eyana he ko ni ebaanyɛ etsɔ kɛkwɔ kɛya samfɛji komɛi ni afee yɛ tsũ lɛ yiteŋ koni kane atsɔ jɛmɛ kɛba lɛ anaa. Tsũ lɛ yiteŋ kɛ shikpɔŋ lɛ teŋ jekɛmɔ baafee mitai 4.8.\nBe ni Arthur kwɔ ni eshɛ samfɛji lɛ anaa lɛ, naa nyɛmimɛi hii komɛi ni amɛhao kɛdamɔ shi amɛmiikwɛ Nyɛminuu Rutherford. No mli lɛ, ahã amɛle akɛ kɛ́ Nyɛminuu Rutherford kɛɛ “Nyɛtswaa!” nɔ ni ji shii enyɔ nɔ lɛ, esa akɛ amɛ fɛɛ amɛfolɔ kpãi ni akɛfimɔ mama ni akota lɛ fɛfɛo yɛ eyiteŋgbɛ lɛ shi kome koni efɛne. Shi no mli lɛ eshwɛ kakla kome. Duromɔ naa lɛ, Arthur hiɛ kakla. Ekɛ nyɛmimɛi ni eshwɛ lɛ fɛɛ yadamɔ kpãi lɛ asɛɛ amɛmɛ okadi lɛ.\nMɛi ni tara tsũ lɛ mli lɛ kɛɛ bɔ ni mama agbo lɛ fɛne lɛ yɛ fɛo waa. Akɛ kɔlai srɔtoi etɛ ni ŋmala nibii ni yɔɔ mama lɛ nɔ lɛ, ni atɛŋ Yesu he mfoniri yɛ teŋ tuuntu.\nSɛɛ mli lɛ, nyɛmimɛi lɛ kɛɛ Arthur akɛ, amɛkɛ atswere ko ni kwɔ kɛtee tsũ lɛ yiteŋ, kɛkɛ ni awó atswere lɛ kɛtee. No hewɔ lɛ, be ni amɛna akɛ eshwɛ kakla kome lɛ, ehiii amɛ shiyimɔ. Amɛsɔle amɛkpa Yehowa fai ni ehã nyɛmi ko ni hiɛ kakla aba jɛmɛ. Nyɛmimɛi lɛ kɛɛ amɛyɛ nɔmimaa akɛ, Yehowa tsɔ gbɛ ni sa kadimɔ waa nɛɛ nɔ ehã amɛsɔlemɔ lɛ hetoo.